Author: Slovan
Last saved by: varos

Predkladacia správa

Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) je vypracovaný z dôvodu plnenia Programového vyhlásenia vlády Slovenskej republiky na roky 2012-2016 a Plánu legislatívnych úloh vlády Slovenskej republiky na II. polrok roku 2012. 
 
Cieľom návrhu zákona je presadzovanie rovnováhy uplatňovania práv a im korešpondujúcich povinností medzi zamestnancami a zamestnávateľom, ako aj vytváranie dôstojných  pracovných  podmienok s osobitným dôrazom na  prerokovanie týchto podmienok so sociálnymi partnermi. Návrh zákona predpokladá prehĺbenie sociálneho dialógu medzi zamestnávateľom a zamestnancami a zástupcami zamestnancov. 

Účelom návrhu zákona je úprava ustanovení, ktoré v aplikačnej praxi spôsobovali znevýhodnenie buď zamestnávateľa alebo zamestnanca v pracovnoprávnom vzťahu, úprava právneho postavenia zástupcov zamestnancov a zmeny vo väzbe na právne predpisy Európskej únie, právo Rady Európy, dohovory Medzinárodnej organizácie práce, ktorými je Slovenská republika viazaná.

Návrh zákona bude mať priamy vplyv na štátny rozpočet, rozpočty obcí a rozpočty vyšších územných celkov.

Vplyv návrhu zákona na rozpočet verejnej správy, na podnikateľské prostredie, na hospodárenie obyvateľstva, na sociálnu inklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti je uvedený v doložke vybraných vplyvov. 

K návrhu zákona bolo od 7. júla 2012 do 27. júla 2012 prostredníctvom portálu právnych predpisov uskutočnené medzirezortné pripomienkové konanie s povinne pripomienkujúcimi subjektmi a ostatnými subjektmi, ktorých sa problematika návrhu zákona týka, spolu so 63 pripomienkujúcimi subjektmi. Výsledky pripomienkového konania sú uvedené vo vyhodnotení pripomienkového konania.

Návrh zákona nie je predmetom vnútrokomunitárneho pripomienkového konania.

Návrh zákona bol doručený na rokovanie Hospodárskej a sociálnej rady Slovenskej republiky.